Document ID: 32001R1050

Rådets forordning (EF) nr. 1050/2001
af 22. maj 2001
om sjette tilpasning af den støtteordning for bomuld, der er indført ved protokol nr. 4 knyttet til akten vedrørende Grækenlands tiltrædelse
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Grækenlands tiltrædelse, særlig stk. 11 i protokol nr. 4 om bomuld(1),
under henvisning til forslag fra Kommissionen(2),
under henvisning til udtalelse fra Europa-Parlamentet(3),
under henvisning til udtalelse fra Det Økonomiske og Sociale Udvalg(4), og
ud fra følgende betragtninger:
(1) Resultaterne af undersøgelsen af anvendelsen af støtteordningen for bomuld og støtteordningen for markafgrøder, jf. stk. 11 i nævnte protokol nr. 4, viser, at det er nødvendigt at tilpasse ordningen for bomuld.
(2) Bestemmelserne for bomuld er fastsat i protokol nr. 4, i Rådets forordning (EF) nr. 1554/95 af 29. juni 1995 om fastsættelse af almindelige regler for støtteordningen vedrørende bomuld og om ophævelse af forordning (EØF) nr. 2169/81(5) og i Rådets forordning (EØF) nr. 1964/87 af 2. juli 1987 om tilpasning af den støtteordning for bomuld, der er indført ved protokol nr. 4 knyttet til akten vedrørende Grækenlands tiltrædelse(6). Den ordning, der er fastsat i protokol nr. 4 bør opretholdes, herunder også muligheden for, at Rådet kan tilpasse ordningen, og med henblik på at forenkle bestemmelserne bør gennemførelsesbestemmelserne for produktionsstøtten for bomuld samles i en enkelt rådsforordning -
UDSTEDT FØLGENDE FORORDNING:
Artikel 1
Protokol nr. 4, der er knyttet som bilag til akten vedrørende Grækenlands tiltrædelse, ændres således:
1) Stk. 3 affattes således: "3. Den i stk. 2 nævnte ordning omfatter ydelse af en produktionsstøtte."
2) Stk. 6 affattes således: "6. Rådet, der træffer afgørelse med kvalificeret flertal på forslag af Kommissionen og efter høring af Europa-Parlamentet, vedtager de fornødne tilpasninger af ordningen i denne protokol og de fornødne grundbestemmelser til gennemførelse af bestemmelserne i denne protokol."
3) Stk. 7, 8, 8a, 9, 10, 11 og 12 udgår.
4) Stk. 13 bliver stk. 7.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. september 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. maj 2001.

Labels: 18
17
19
5